VERMAAKNUUS - 'n Nuwe Afrikaanse digbundel, met verse oor die Covid-19-pandemie, sal in Mei vanjaar die lig sien.
"Digkuns is deur die eeue heen een van die kragtigste kunsvorme om die tydsgees van 'n historiese gebeurtenis vas te vang," sê Hugo Theart, artistieke direkteur van die KKNK. "Dit is juis in uitdagende tye wat die kunste en literatuur die magtigste wapen is: om te vermaak, te analiseer, te argiveer en as terapeutiese medium te help met 'n proses van heling."
In 2020 sou die nuwe digkunsprojek en -venue, die Santie de Jager Digtersden, die lig sien met ondersteuning van die Jannie Mouton Stigting," sê Theart, "maar weens die impak van die Covid-19-pandemie is die fees noodgedwonge gekanselleer. Dis daarom vir ons 'n voorreg om deel te wees van 'n digkunsprojek wat die pandemie in 'n publikasie vasvang."
Volgens Visser weerspieël woordkuns die emosies, gemoedstoestand en gewaarwordinge van 'n taal se mense in 'n sekere tydvak en onder spesifieke omstandighede. "Hierdie bundel is Afrikaanse digters se verwoording van 'n globale verhaal van vrees, maar ook moed en vertroosting in 'n mensvreemde tyd."
Hugo sê gedigte is dikwels kragtiger as nuusberigte. "Toe die wêreld 'n honderd jaar gelede deur die Groot Griep getref is, was die koerante vol daarvan. Maar daar is sover ek weet nie 'n enkele Afrikaanse gedig daaroor geskryf nie. Gevolglik het dié aardskuddende gebeurtenis uit die kollektiewe geheue van Afrikaanse lesers verdwyn. Dit mag nie weer met dié pandemie gebeur nie."